钦定古今图书集成/历象汇编/岁功典/第058卷 > 秋声赋〈有序〉 刘禹锡
## 钦定古今图书集成/历象汇编/岁功典/第058卷 > 秋声赋〈有序〉 刘禹锡

相国中山公赋《秋声》以属天官太常伯，唱和俱绝，然皆得时道行之馀兴，犹有光阴之叹，况伊郁老病者乎？吟之斐然，以寄孤愤。

“碧天如水兮窅窅悠悠。”百虫迎莫兮万叶吟秋。欲辞
林而萧飒，潜命侣以啁啾。送将归兮临水，非吾土兮
登楼。晚枝多露蝉之思，夕蔓趣寒螀之愁。至若松竹
含韵，梧楸蚤脱；惊绮疏之晓吹，堕碧砌之凉月。念塞
外之征行，顾闺中之骚屑。夜蛩鸣兮机杼促，朔雁叫
兮音书绝。远杵续兮何泠泠，虚窗静兮空切切。如吟
如啸，非竹非丝。当自然之宫征，动终岁之别离。废井
苔合，荒园露滋。草苍苍兮人寂寂，树槭槭兮虫伊伊。
则有安石风流，巨源多可。平六符而佐主，施九流而
自我。犹复感阴虫之鸣轩，叹凉叶之初堕。异宋玉之
悲伤，觉潘郎之幺么。嗟乎！骥伏枥而已老，鹰在韝而
有情。聆朔风而心动，盼天籁而神惊。力将痑兮足受
绁，犹奋迅于秋声。